Z A K L J U Č C I

s 13. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 25. ožujka 2014. godine

*Pitanje:*

1. *Molim Vas da mi pojasnite Kolektivni ugovor čl. 57., radna mjesta II., III. i IV. vrste stavak 6. koji glasi: zdravstveni radnik (2/3) radnog vremena:*

*-transfuzija*

*-patologija… 13% na uvjete rada.. a laboratorij je po tumačenju komisije dobio 14%.. kad znamo da i jedni i drugi rade iste krvne pripravke..a laboratoriju ste dali 14%, a transfuziji 13%..da li se to ne može u tumačenju izjednačiti?*

1. *Da li nezdravstveni radnik na dijalizi koji radi (2/3 radnog vremena): s infektima (spremačica) može po tumačenju na uvjete rada dobiti 14% na uvjete rada, kao i (spremačica) u laboratoriju koja radi s infektima?*

**Zaključak broj 68:**

1. **Povjerenstvo upućuje na Zaključak broj 44 točku c) s 10. sjednice Povjerenstva.**
2. **Nezdravstveni radnik koji radi na dijalizi 2/3 radnog vremena nema pravo na dodatak od 14% za rad s infektima.**

*Pitanje:*

1. *Da li se laboratorijski tehničar u PZZ svrstava u Radna mjesta II., III. i IV. vrste pod brojem 5. Zdravstveni radnik: - na radu s infektima uz dodatak od 14% ili pod brojem 9. Zdravstveni radnik: - u PZZ uz dodatak od 8%?*
2. *Da li se specijalist medicinske biokemije i laboratorijske medicine u primarnoj zdravstvenoj zaštiti svrstava u:*

*Radna mjesta I. vrste pod brojem 6. zdravstveni radnik u poliklinici i domu zdravlja na poslovima specijalističko-konzilijarne zdravstvene zaštite uz dodatak od 10% i*

*Položaje I., II. i III. vrste pod brojem 4. Voditelj tima uz dodatak od 4% više u odnosu na dodatak koji dobivaju zdravstveni radnici u tom timu?*

1. *Da li 4% više u odnosu na dodatak koji dobivaju zdravstveni radnici u tom timu znači da se 4% pribraja postotku koji imaju zdravstveni radnici u timu?*

**Zaključak broj 69:**

1. **Laboratorijski tehničar u primarnoj zdravstvenoj zaštiti ima pravo na dodatak s osnova posebnih uvjeta rada sukladno Zaključku broj 6 točki c) s 1. sjednice Povjerenstva.**
2. **Povjerenstvo upućuje na Zaključak broj 16 točku f) s 4. sjednice Povjerenstva.**
3. **Voditelju tima – voditelju smjene položajni dodatak od 4% više u odnosu na dodatak za uvjete rada koji dobivaju zdravstveni radnici u tom timu izračunava se sukladno Zaključku broj 22 točki b) II. s 4. sjednice Povjerenstva.**

*Pitanje:*

*Da li se rad u dežurstvu, kao posebnom obliku rada, prema odredbi članka 53. Kolektivnog ugovora može organizirati tako da neprekinuti rad radnika traje 24 sata?*

**Zaključak broj 70: Dežurstvo je oblik rada kada radnik mora biti nazočan u zdravstvenoj ustanovi nakon redovitoga radnog vremena ustanove, odnosno vrijeme u kojem je spreman (raspoloživ) obavljati poslove prema uputama poslodavca, na mjestu gdje se njegovi poslovi obavljaju ili drugom mjestu koje odredi poslodavac. Dežurstvo počinje iza prve ili druge smjene, a završava početkom rada prve smjene.**